钦定古今图书集成/明伦汇编/氏族典/第522卷 > 薛向
## 钦定古今图书集成/明伦汇编/氏族典/第522卷 > 薛向

按《宋史薛向传》：“向字师正，以祖颜任太庙斋郎，为永
寿主簿，寻为邠州司法参军，知鄜州。朝廷置便籴司
于大名，以向为提点刑狱兼其事，入为开封度支判
官，权陕西转运副使兼提举买马监。种谔贬，向亦罢
知绛州，再贬信州，移潞州。神宗知向材，以为江、浙、荆
淮发运使。熙宁四年，擢三司使，迁右谏议大夫。河洮”
用兵，县官费不可计，向未尝乏供给。进龙图阁直学
士，加给事中、知定州，迁工部侍郎。元丰元年，召同知
枢密院。向干局绝人，尢善商财计。时方尚功利，王安
石从中主之，以是益得展奋其材业。舒亶论向反复，
斥知颍州，改随州。卒，年六十六。元祐中，谥曰“恭敏。”子
绍彭，有翰墨名。中子嗣昌。